Jana van der Merwe skryf: ‘ DIE voormalige Suid-Afrikaanse atleet Zola Budd-Pieterse het haar skok uitgespreek oor ’n plaasaanval op die Vrystaatse landgoed van haar oom en tante waarin ’n jong plaasbestuurder doodgeskiet en sy broer ernstig gewond is. Mnr. Sean Schutte (36), wat in ’n skietery met twee rowers dood is, het as plaasbestuurder vir Budd-Pieterse se oom en tante, mnr. Bernard en mev. Claire Amm, op die Alpha-landgoed by Ladybrand gewerk. “Dié plaasaanval het op my tante se plaas gebeur,” het sy eergister op haar Facebookblad geskryf. Sy het ook die nuusberig van die aanval op haar blad geplaas. Van haar vriende het met skok gereageer en haar sterkte toegewens. ’n Amerikaanse vriend, Caleb Wilson, het gereageer: “Is dit algemeen daar? Hoe dit ook al sy, dit bly vreeslik. My gedagtes en gebede is met die familie.” Nóg ’n vriend in Amerika, Tersia Marais, het gesê: “Dis hoekom ek dink jy en jou kosbare gesin moet bly net waar julle is!” Budd-Pieterse pendel die laaste jare tussen Amerika en Suid-Afrika as bemarker vir ’n Amerikaanse sportskoenmaatskappy. Schutte, wat saam met sy broer, Louis (33), as plaasbestuurder vir die Amms gewerk het, is verlede Woensdag naby dié landgoed, op die grens van Lesotho, deur twee aanvallers doodgeskiet. Louis is swaar gewond. ’n Gedenkdiens vir sy broer sal gehou word wanneer hy dit kan bywoon. Hy is steeds in die Mediclinic Bloemfontein. Sy vermoorde broer se vriendin, me. Gracia Britz, sê op die plaas moet die werk aangaan, maar die aanval lê vlak in die geheue. “Almal is nog geskok, veral die werkers. Party dae is slegter as ander. Ons wag nou net vir Louis om beter te word.” - Volksblad